Diari Oficial de la Generalitat Valenciana


Sumari del DOGV 4429, del 30-01-2003 (2003/832)

RESOLUCIÓ de 16 de gener de 2003, del conseller de Justícia i Administracions Públiques, per la qual es resol sotmetre a un període d'informació pública la petició de creació del Col·legi Oficial de Tècnics Superiors en Prevenció de Riscs Professionals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4429

Data del DOGV
:   30-01-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/832


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 16 de gener de 2003, del conseller de Justícia i Administracions Públiques, per la qual es resol sotmetre a un període d'informació pública la petició de creació del Col·legi Oficial de Tècnics Superiors en Prevenció de Riscs Professionals de la Comunitat Valenciana. [2003/X832]
  
L'article 7 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i l'article 8 del Reglament que la desplega, aprovat pel Decret 4/2001, de 8 de gener, del Govern Valencià, disposen que la creació dels col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant Llei de la Generalitat Valenciana, amb l'audiència prèvia dels col·legis professionals existents que puguen estar afectats.
  
La Llei 31/1995, de 8 de novembre, de Prevenció de Riscs Laborals, tal i com s'indica en l'exposició de motius, té per objecte la determinació del cos bàsic de garanties i responsabilitats precís per a establir un adequat nivell de protecció de la salut dels treballadors davant dels riscs derivats de les condicions de treball.
  
L'article 6 de la susdita Llei, preveu el seu desplegament mitjançant una norma de rang reglamentari, a la qual, entre altres aspectes, correspon determinar les capacitats i aptituds que han de reunir els servicis de prevenció i els treballadors designats per a desenrotllar l'activitat preventiva.
  
El desenrotllament reglamentari referit correspon al Reial Decret 39/1997, de 17 de gener, pel qual va ser aprovat el Reglament de Servicis de Prevenció de Riscs Laborals. Norma que, en la seua exposició de motius, reconeix la inexistència, en eixe moment, de titulacions acadèmiques o professionals que habiliten per a l'exercici de l'activitat preventiva. Per la qual cosa, la disposició transitòria tercera, establix que, mentre que l'autoritat competent en matèria educativa determine les titulacions oportunes, la formació mínima necessària per al desenrotllament d'estes activitats podrà acreditar-se, sense efectes acadèmics, mitjançant el certificat lliurat per les entitats que hagen sigut autoritzades per a això per l'autoritat laboral.
  
Sobre la situació descrita ha incidit el Reial Decret 1.161/2001, de 26 d'octubre, pel qual s'establix el títol de Tècnic Superior en Prevenció de Riscs Professionals i els ensenyaments mínims corresponents.
  
L'Associació de Tècnics de Prevenció de Riscs Laborals de la Comunitat Valenciana, que reunix un col·lectiu nombrós de professionals acreditats per a realitzar l'activitat de Prevenció de Riscs Laborals, mitjançant l'acta de l'assemblea general extraordinària de la citada Associació d'1 de març de 2000, va acordar iniciar els tràmits oportuns per a formular la petició de creació del Col·legi Professional corresponent, la qual va ser formalitzada posteriorment davant els òrgans competents de la Generalitat Valenciana en matèria de Col·legis Professionals.
  
La petició reunix tots els requisits i la documentació establida per l'article 9 del Reglament de Col·legis Professionals, aprovat per Decret 4/2002, de 8 de gener, del Govern Valencià, en el qual es regula la petició de creació d'un col·legi professional.
  
En particular, és procedent la constitució d'un col·legi oficial de tècnics superiors en prevenció de riscs professionals de la Comunitat Valenciana, en el qual puguen integrar-se els qui tinguen la titulació oficial regulada en el citat Reial Decret 1.161/2001, de 26 d'octubre, i pretenguen desenrotllar professionalment l'activitat preventiva.
  
Igualment, es considera necessari integrar en el col·legi a aquells professionals que han exercit l'activitat, en tenir la formació necessària acreditada, mitjançant el certificat adequat, obtinguda de conformitat amb el que disposa la disposició transitòria tercera del Reial Decret 39/1997, de 17 de gener.
  
La constitució del col·legi resulta d'interés públic atés que permetrà dotar un col·lectiu de professionals d'una organització adequada, capaç de vetlar pels seus drets i interessos i, també, ordenar l'exercici de la professió. Tot això, evidentment, serà beneficiós per a un millor exercici de les activitats de prevenció de riscs laborals i, conseqüentment, en una major efectivitat del dret dels treballadors a obtindre un adequat nivell de protecció de la seua salut, davant dels riscs derivats de les condicions de treball.
  
Per tot el susdit, en compliment del que disposa l'article 7 de la Llei 6/1997, de 4 de desembre, en relació amb l'article 10 del reglament que la desplega, aprovat pel Decret 4/2002, de 8 de gener, del Govern Valencià, és procedent sotmetre a informació pública la petició de creació del Col·legi Oficial de Tècnics Superiors en Prevenció de Riscs Professionals de la Comunitat Valenciana.
  
Fent ús de les competències atribuïdes pel Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, i per l'article 7 de la Llei 6/1997, de 4 de desembre, de Consells i Col·legis Professionals de la Comunitat Valenciana i l'article 10 del reglament que la desplega, aprovat pel Decret 4/2002, de 8 de gener, del Govern Valencià, resolc:
  
Primer. Sotmetre a informació pública, per un termini d'un mes, la petició de creació del «Col·legi Oficial de Tècnics Superiors en Prevenció de Riscs Professionals», i publicar en l'annex a la present resolució, l'esborrany de l'avantprojecte de llei de creació, per tal que els titulars de drets o interessos legítims, individuals o col·lectius, que es consideren afectats per la creació del citat col·legi puguen formular les al·legacions que estimen pertinents en el termini indicat.
  
Segon. Les al·legacions a les quals fa referència l'apartat anterior, s'hauran de presentar en el Registre General d'esta Conselleria, siti al carrer Historiador Chabàs núm. 2, de València, 46941, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 16 de gener de 2003.- El conseller: Carlos González Cepeda.
  
ANNEX
  
Esborrany de l'avantprojecte de Llei de Creació del Col·legi Oficial de Tècnics Superiors en Prevenció de Riscs Professionals de la Comunitat Valenciana.
  
Exposició de motius
  
I. La Constitució espanyola, en l'article 149.1.18 reserva a l'Estat la competència per a fixar les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals.
  
La legislació bàsica estatal en la matèria està recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre; pel Reial Decret-llei 5/1996, de 7 de juny; la Llei 7/1997, de 14 d'abril, de Mesures Liberalitzadores en Matèria de Sòl i Col·legis Professionals; i pel Reial Decret-llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.
  
D'altra banda, l'Estatut d'Autonomia de la Comunitat Valenciana, en l'article 31.22, conferix a la Generalitat Valenciana la competència exclusiva en matèria de col·legis professionals i l'exercici de les professions titulades, sense perjuí del que disposen els articles 36 i 139 de la Constitució.
  
Fent ús d'estes competències, va ser promulgada la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual es disposa que la creació de col·legis professionals amb àmbit d'actuació a la Comunitat Valenciana es farà mitjançant Llei de la Generalitat Valenciana.
  
II. La Llei 31/1995, de 8 de novembre, de Prevenció de Riscs Laborals, tal com indica en la seua exposició de motius, té per objecte la determinació del cos bàsic de garanties i responsabilitats precís per a establir un adequat nivell de protecció de la salut dels treballadors davant dels riscs derivats de les condicions de treball.
  
La mateixa Llei, en l'article 6, preveu el seu desplegament mitjançant una norma de rang reglamentari, a la qual, entre altres aspectes, correspon determinar les capacitats i aptituds que han de reunir els servicis de prevenció i els treballadors designats per a desenrotllar l'activitat preventiva.
  
El desplegament reglamentari referit correspon al Reial Decret 39/1997, de 17 de gener, pel qual va ser aprovat el Reglament de Servicis de Prevenció de Riscs Laborals. Norma que, en la seua exposició de motius, reconeix la inexistència, en eixe moment, de les titulacions acadèmiques o professionals que habiliten per a l'exercici de l'activitat preventiva. Per la qual cosa, la disposició transitòria tercera, establix que, mentre que l'autoritat competent en matèria educativa determine les titulacions oportunes, la formació mínima necessària per al desenrotllament d'estes activitats podrà acreditar-se, sense efectes acadèmics, mitjançant el certificat lliurat per les entitats que hagen sigut autoritzades per a això per l'autoritat laboral.
  
Sobre la situació descrita ha incidit el Reial Decret 1.161/2001, de 26 d'octubre, pel qual s'establix el títol de Tècnic Superior en Prevenció de Riscs Professionals i els ensenyaments mínims corresponents.
  
Per tot el susdit, és procedent la constitució d'un col·legi oficial de tècnics superiors en prevenció de riscs professionals a la Comunitat Valenciana, en el qual s'integren els qui disposen de la titulació oficial regulada en el citat Reial Decret 1.161/2001, de 26 d'octubre, i pretenguen desenrotllar professionalment l'activitat preventiva.
  
Igualment, es considera necessari integrar en el col·legi a aquells professionals que han exercit l'activitat, en tindre acreditada la formació necessària, mitjançant el certificat pertinent, obtinguda de conformitat amb el que disposa la disposició transitòria tercera del Reial Decret 39/1997, de 17 de gener.
  
La constitució del col·legi resulta d'interés públic atés que permetrà dotar un col·lectiu de professionals d'una organització adequada, capaç de vetlar pels seus drets i interessos i, també, ordenar l'exercici de la professió.
  
Tot això, evidentment, serà beneficiós per al millor exercici de les activitats de prevenció de riscs laborals i, per tant, en una major efectivitat del dret dels treballadors a obtindre un adequat nivell de protecció de la seua salut, davant dels riscs derivats de les condicions de treball.
  
Article 1. Creació
  
Es crea el Col·legi Oficial de Tècnics Superiors en Prevenció de Riscs Professionals de la Comunitat Valenciana, com a corporació de dret públic amb personalitat jurídica pròpia i plena capacitat per al compliment de les seues finalitats.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. Per a l'exercici de la professió de tècnic superior en prevenció de riscs professionals en l'àmbit de la Comunitat Valenciana, és obligatòria la incorporació prèvia al Col·legi Oficial de Tècnics Superiors en Prevenció de Riscs Professionals de la Comunitat Valenciana, sense perjuí del que disposa l'article 3.2 de la Llei 2/1974, de 13 de febrer, de Col·legis Professionals, segons la redacció donada pel Reial Decret-llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.
  
2. La incorporació al Col·legi Oficial de Tècnics Superiors en Prevenció de Riscs Professionals de la Comunitat Valenciana requerix estar en possessió del títol de Tècnic Superior en Prevenció de Riscs Professionals, obtingut de conformitat amb el que disposa el Reial Decret 1.161/2001, de 26 d'octubre; o del títol universitari que en el seu moment determine l'autoritat competent en matèria educativa.
  
DISPOSICIÓ ADDICIONAL
  
Única
  
Queden exceptuats de la incorporació obligatòria al Col·legi Oficial de Tècnics Superiors en Prevenció de Riscs Professionals de la Comunitat Valenciana, al qual es referix l'article 3.1 d'esta Llei, aquells professionals que exercisquen la seua activitat exclusivament al servici de les administracions públiques en l'àmbit de la Comunitat Valenciana.
  
DISPOSICIONS TRANSITÒRIES
  
Primera
  
1. Transitòriament, durant el termini de dos anys des de l'entrada en vigor de la present Llei, podran sol·licitar la incorporació al col·legi aquells professionals que, sense estar en possessió de la titulació a què es referix l'article 3.2, acrediten estar en possessió del certificat expedit, de conformitat amb el que disposa la disposició transitòria tercera del Reial Decret 39/1997, de 17 de gener, pel qual s'aprova el Reglament de Servicis de Prevenció de Riscs Laborals, el qual habilita per a l'exercici de les funcions de nivell intermedi previstes en l'article 36 del citat Reglament.
  
Segona
  
Transitòriament, fins que l'autoritat competent en matèria educativa establisca la titulació universitària en prevenció de riscs laborals, podran sol·licitar la incorporació al col·legi aquells professionals que tinguen una titulació universitària, i acrediten estar en possessió de certificat expedit de conformitat amb el que disposa la disposició transitòria tercera del Reial Decret 39/1997, de 17 de gener, per la qual s'aprova el Reglament de Servicis de Prevenció de Riscs Laborals; de manera que només siguen estos professionals els únics habilitats per a l'exercici de les funcions de nivell superior previstes en l'article 37 del Reglament.
  
Tercera
  
L'Associació de Tècnics de Prevenció de Riscs Laborals de la Comunitat Valenciana designarà una Comissió Gestora que, en el termini de sis mesos des de l'entrada en vigor de la present Llei, aprovarà uns estatuts provisionals del Col·legi Oficial de Tècnics Superiors en Prevenció de Riscs Professionals de la Comunitat Valenciana, en els quals es regule la convocatòria i el funcionament de l'Assemblea Col·legial Constituent, de la qual formaran part tots els professionals que, conforme amb el que disposa la present Llei, puguen adquirir la condició de col·legiats i s'inscriguen en el cens de Tècnics Superiors en Prevenció de Riscs Professionals de la Comunitat Valenciana. La convocatòria serà publicada en el Diari Oficial de la Generalitat Valenciana.
  
Quarta
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts del Col·legi Oficial de Tècnics Superiors en Prevenció de Riscs Professionals de la Comunitat Valenciana i elegirà els membres dels òrgans col·legials de govern.
  
2. L'acta de l'Assemblea Constituent serà remesa a la Conselleria de Justícia i Administracions Públiques o al departament competent en matèria de col·legis professionals i inclourà la composició dels seus òrgans de govern i els estatuts del col·legi, per tal que siga verificada la seua legalitat i la conseqüent inscripció registral i la publicació en el Diari Oficial de la Generalitat Valenciana.
  
DISPOSICIÓ FINAL